Om gevinstbeskatning ved realisasjon av fritidseiendom (skatteloven § 9-3 fjerde ledd)
Dato: 2009-06-05

Sammendrag: To søsken (også kalt Skattyterne) har eid en hytte i mer enn fem år, og begge har brukt den som fritidsbolig i hele denne perioden. Innsender opplyste at eiendommen ble ervervet 26. mai 2003, og at dette ble lagt til grunn av Skattefogdkontoret, etter korrigering av eiendommens bruksnummer som opprinnelig var feil. Skattedirektoratet kom til at Skattyternes gevinst ved realisasjon av fritidseiendom med naturlig arrondert tomt, ikke ville være skattepliktig etter skatteloven § 9-3 fjerde ledd.

Innsenders fremstilling av faktum og jus På bakgrunn av de opplysninger som er gitt i anmodningen, legges det til grunn at innsender og hans søster overtok foreldrenes hytte gjennom et gavebrev datert 26. mai 2003. Informasjon om dette ble sendt N Skattefogdkontor (kalt Skattefogdkontoret) og Skattyterne fikk positivt brev tilbake 11. desember 2003, ifølge innsender. Det ble senere, i forbindelse med tinglysing i 2006, oppdaget at bruksnummer for fritidsboligen var feil. Det ble da skrevet et nytt tilbakedatert gavebrev der det var påført riktig gårds- og bruksnummer. Dette ble sendt til Skattefogdkontoret februar 2006. Det ble ny sak og Skattyterne fikk brev fra Skattefogdkontoret. Innsender sendte svar tilbake 2. april 2007 med henvisning til saken. De mottok etter dette et positivt svar om at saken var behandlet, og at alt skulle være i orden. Ifølge innsender har Skattyterne eid hytta i snart 6 år, og begge har brukt den som fritidsbolig i hele denne perioden. Innsender skriver at slik han forstår er det da skattefritak ved salg av fritidseiendommen. Skattyterne lignes ved forskjellige skattekontor og ber Skattedirektoratet om en bindende forhåndsuttalelse, jf. forskrift om bindende forhåndsuttalelser i skatte- og avgiftssaker av 14. juni 2005 § 4 annet ledd. Skattedirektoratets vurderinger Skattedirektoratet skal i det følgende ta stilling til om hytta kan selges uten gevinstbeskatning etter skatteloven § 9-3 fjerde ledd. Det gjøres for ordens skyld oppmerksom på at det ikke tas stilling til eventuelle andre skattespørsmål eller problemstillinger som måtte oppstå ved den skisserte transaksjon ut over de spørsmål som er drøftet i det følgende. Vi forutsetter at premissene som er tatt inn ovenfor er fullstendige i forhold til de spørsmål som drøftes. Skattedirektoratet skal bemerke at gevinst ved realisasjon av formuesobjekter utenfor virksomhet i utgangspunktet er skattepliktig etter skatteloven § 5-1 annet ledd. Tilsvarende er tap fradragsberettiget med hjemmel i skatteloven § 6-2 første ledd. Ved realisasjon av formuesobjekt gjelder imidlertid særregler i skatteloven kapittel 9, herunder begrensning av skatteplikten etter § 5-1 annet ledd. Den sentrale bestemmelse for løsningen av spørsmålet i denne saken er skatteloven § 9-3 fjerde ledd, som lyder: ”Gevinst ved realisasjon av fritidsbolig, herunder andel i boligselskap, er unntatt fra skatteplikt når eieren har brukt eiendommen som egen fritidsbolig i minst fem av de siste åtte år før realisasjonen, forutsatt at realisasjonen finner sted eller avtales mer enn fem år etter ervervet og mer enn fem år etter at fritidseiendommen ble tatt i bruk eller ifølge ferdigattest var oppført. I praksis er det lagt til grunn at en fritidseiendom er en fast eiendom med bygning, som hovedsakelig brukes til fritidsformål. Fritidsformål omfatter bruk til annet formål enn inntektsgivende aktivitet. Den vanligste fritidsbruken er ferie, men fritidsbruk omfatter også formål som ikke-inntektsgivende hobbyaktivitet, det å besøke familie mv. Ovennevnte fremgår av Lignings-ABC 2008/09 side 221 punkt 6.2.1 og side 222 punkt 6.2.3. Det er opplyst at hytta ble ervervet 26. mai 2003, og at dette er lagt til grunn av  Skattefogdkontoret, etter korrigering av eiendommens bruksnummer som opprinnelig var feil. Skattedirektoratet finner etter dette at eierkravet i skatteloven § 9-3 fjerde ledd er oppfylt. Innsender har opplyst at begge Skattyterne har brukt hytta som fritidsbolig i hele den perioden de har eid hytta. Det er ikke opplyst om annen bruk av hytta, for eksempel utleie. Skattedirektoratet legger dermed til grunn at begge Skattyterne har brukt hytta  som fritidseiendom i mer enn fem år. Hytta kan på denne bakgrunn realiseres uten gevinstbeskatning med hjemmel i skatteloven § 9-3 fjerde ledd, forutsatt at salget skjer til slik tid at Skattyterne oppfyller kravet om bruk minst fem av de siste åtte år, jf. skatteloven § 9-3 fjerde ledd. Skattefritaket i skatteloven § 9-3 fjerde ledd gjelder fritidsbolig med naturlig arrondert tomt. Det er ikke gitt opplysninger om eiendommens størrelse og Skattedirektoratet har ikke tatt stilling til om noen del av eiendommen kan falle utenfor skattefritaket i skatteloven § 9-3. Konklusjon Basert på ovennevnte vil Skattyternes gevinst ved realisasjon av hytta med naturlig arrondert tomt, ikke være skattepliktig, jf. skatteloven § 9-3 fjerde ledd. Tilsvarende vil eventuelt tap ikke være fradragsberettiget, jf. skatteloven § 9-4 første ledd.